  Виталий Пронин И. Скобрев, А. ГоловковаКылем гужем Лондонын ортчем Олимпиадае вуылэмзэ кематэк уз вунэты Ува ёросысь Нылга черкогуртын вордскем удмурт нылаш Анна Головкова.Лондонын ортчоно Олимпиадалэсь факелзэ 8 сюрс адями нуиз. Дуннеысь тужгес кужмо спортсменъёс пӧлы шедизы пӧртэм конкурсъёсын вормисе потэмъёс но. Озьы малпамтэ шорысь кунгожсьӧры вуылӥз Удмурт кун университетын дышетскись Анна Головкова. Со Эдинбург городэтӥ факел нуиз.- Вотэсын бугыръяськонъям Олимпиада сярысь кылбуръёсъя конкурс син шорам йӧтӥз, вормисьлы, пе, путёвка Великобритание, - шуэ Анна Головкова. - Пичи дырысеным спортэн эшъяськисько бере, мыным со тунсыко потӥз. Пыдын бызьылэм сяна, волейболэн, баскетболэн, теннисэн, дартсэн шудӥсько. Спортэз яратон мылкыд анай-атае пыӵатӥзы. Кыкназы но школаын ужало, атае физкультурая урокъёсты нуэ. «Кока-Колаен» радъям конкурсэ ыстӥ спортэн эшъяськеме сярысь кылбур чуръёсты но вунэтӥ та сярысь.Кема ик дыр ортчымтэ, Анялы Москваысь жингыртӥллям: конкурсын вормисе потӥд, факел нуод. Но шудо нуналзэ эшшо кӧня ке толэзь возьмам на. Озьы Анна быдэс арнязэ кунгожсьӧрын дунтэк ортчытӥз, син-пель кузьымъёс басьтыны гинэ коньдонзэ кисыысьтыз поттӥз.- Кылбур гожтыса гинэ Олимпиадаез адӟыны кылдоз шуыса, ноку ӧй малпа, - веранзэ азьланьтэ нылаш. - Ачим, семьяе, спортэн эшъяськеме сярысь кылбур чуръёсме синйылтэм жюриын пукись Иван Скобрев - конькиен бызьылӥсь, мынам уже спортсменлы туж кельшем.Лондонэ вуылэмез дырысен ӝыны арлэсь трос ортчиз ни, нош нылаш туннэ но Олимпиадаен шока. Со, пе, вераны луонтэм шумпотон. Россиысь дано спортсменъёс Иван Скобрев, Татьяна Навка факел нуыку, синвуаськытэк ӧжыт гинэ чидам. Нош ачиз кие факел вуэм но, Россиен, Удмуртиен данъяськон мылкыдыз пуромем.Валентина Емельянова Туспуктӥз Константин Ившин Теги: Лондон Олимпиада  